ISLAMSKI centar s džamijom i minaretom u Dubrovniku trebao bi postati realnost za dvije godine.

Naime, tada bi se, piše Dubrovački dnevnik, trebali riješiti svi papiri i moglo bi se početi s gradnjom, za koju se ne očekuje da će dugo trajati.

Radi se o prostoru koji će se nalaziti u prostorijama GP Dubrovnika u Gružu, a projekt podrazumijeva i gradnju džamije s minaretom, koji će biti u mediteranskom, odnosno marokanskom stilu.

Tekst se nastavlja ispod oglasa

"Projekt ide svojim tijekom, neće dugo proći niti dok ishodujemo građevinsku dozvolu. Dakle, sad je u tijeku priprema papirologije, a sve skupa će za gradnju biti spremno kroz dvije godine. Moramo naglasiti i da u Islamskom zajednici imamo odličnu suradnju s gradskim vlastima koji nam izlaze u susret", rekao je predsjednik Islamske zajednice Fehim Vukotić.

Inače, Islamski centar dugogodišnja je želja dubrovačkih muslimana kojih u Dubrovniku, prema popisu stanovništva iz 2011. godine, ima 1499. Tako će napokon dobiti prostor za održavanje brojnih društvenih sadržaja, kao i prostorije za molitvu.